Ricky Gervais (2021)
**Ricky Dene Gervais** (sündinud 25. juunil 1961) on inglise koomik, näitleja, kirjanik, filmiprodutsent ja režissöör. 

Ta on mänginud koos Stephen Merchantiga loodud Briti telesarjades "Kontor" (2001–2003), "Extras" (2005–2007) ja "Elu on liiga lühike" (2011–2013). Ta lõi, kirjutas ja mängis ka sarjades "Derek" (2012–2014) ja "After Life" (2019–2022).

Ta on võitnud seitse BAFTA auhinda, viis Briti komöödiaauhinda, kaks Emmy auhinda, neli Kuldgloobust ja kaks korda Rose d'Ori. 2003. aastal nimetas The Observer Gervaisi 50 naljakaima Briti koomiku hulka. 2007. aastal paigutati ta Channel 4 100 parima püstijalakoomiku edetabelis 11. kohale ja 2010. aasta edetabelis 3. kohale. Aastal 2010 kanti ta Time 100 maailma mõjukaimate inimeste nimistusse.

Gervais töötas varem muusikatööstuses. Ta proovis 1980. aastatel teha karjääri popstaarina *new wave*'i ansamblis Seona Dancing lauljana ja juhtis enne komöödiaga tegelema hakkamist tollal tundmatut bändi Suede. Ta esines aastatel 1998–2000 Channel 4 saates "The 11 O'Clock Show", kust ta sai avameelse ja teravmeelse provokaatori maine. Aastast 2000 juhtis ta Channel 4 oma võltskõnesaadet "Meet Ricky Gervais". Aasta hiljem saavutas ta suurema kuulsuse BBC võltsdokksarjaga "Kontor", millele järgnes 2005. aastal sari "Extras". Ta kirjutas ka raamatusarja "Flanimals".

Gervais alustas oma *stand-up*-karjääri 1990. aastate lõpus. Ta on esinenud viiel rahvusvahelisel *stand-up*-tuuril. Gervais, Merchant ja Karl Pilkington lõid taskuhäälingusaate "The Ricky Gervais Show", millest on arenenud näiteks seriaal "An Idiot Abroad" (2010–2012), mille peaosas on Pilkington ja mille produtsendid on Gervais ja Merchant. Aastal 2016 kirjutas, lavastas ja mängis peaosa komöödiafilmis "David Brent: Life on the Road". Gervais on mänginud ka Hollywoodi filmides "For Your Consideration" (2006), "Öö muuseumis" triloogias (2006–2014), "Kummituslinn" (2008) ja "Muppetid 2" (2014). Ta kirjutas, lavastas ja mängis 2009. aasta romantilises komöödiafilmis "Valetamise kunst" ja 2016. aastal Netflixis ilmunud komöödiafilmis "Erikorrespondendid". Ta on viiel korral olnud Kuldgloobuse gala õhtujuht: 2010, 2011, 2012, 2016 ja 2020.

Viited
------

1. ↑  "Ricky Gervais | Biography, TV Series, Movies, & Facts". *Encyclopedia Britannica*. Originaali arhiivikoopia seisuga 17. märts 2016. Vaadatud 17. oktoobril 2019.
2. ↑  "The A-Z of laughter (part one)". *The Observer*. 7. detsember 2003. Vaadatud 23. juulil 2022.
3. ↑  "Episode 1.1 The 100 Greatest Stand-Ups 2007". Comedy.co.uk. Originaali arhiivikoopia seisuga 2. aprill 2015. Vaadatud 25. jaanuaril 2015.
4. ↑  "Episode 1.2 The 100 Greatest Stand-Ups 2010". Comedy.co.uk. Originaali arhiivikoopia seisuga 25. jaanuar 2015. Vaadatud 25. jaanuaril 2015.
5. ↑  "Ricky Gervais The 2010 Time 100 Poll". *Time*. 4. aprill 2011. Originaali arhiivikoopia seisuga 2. aprill 2015. Vaadatud 25. jaanuaril 2015.
6. ↑  Plunkett, John (6. veebruar 2006). "Gervais podcast in the record books". *The Guardian*. London. Originaali arhiivikoopia seisuga 6. september 2008. Vaadatud 27. märtsil 2010.
7. ↑  "The king of deadpan". *Irish News*. Originaali arhiivikoopia seisuga 1. august 2019. Vaadatud 31. juulil 2019.

Kirjandus
---------

### Intervjuud

* Time (2008). *Renaissance Man: Ricky Gervais* by Joel Stein
* The Independent, et al. (2005). *Ricky Gervais: My life as a pure superstar*
* The Guardian Newspaper, et al. (2005). "*Second Coming*" by Tim Adams
* Gervais's video interview on Big Think
* Video interview & acceptance speech of Ricky Gervais winning Sir Peter Ustinov Award for Comedy @2010 Banff World TV Festival